Všeobecne záväzné nariadenie obce Oravská Polhora č. 3/2011
o poskytovaní príspevku pri narodení dieťaťa

Obecné zastupiteľstvo Obce Oravská Polhora na základe § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov sa uznieslo na Všeobecne záväznom nariadení (ďalej len „nariadenie“) o poskytovaní príspevku pri narodení dieťaťa občanom obce.
 
Čl. 1
Základné ustanovenia

1. 	Príspevok pri narodení dieťaťa sa poskytuje rodičom dieťaťa, ktorým sa v priebehu 
kalendárneho roku narodilo jedno alebo viac detí, ktoré dovŕšili najmenej 30 dní života.

2. 	Príspevok je jednorazová, účelová sociálna dávka, ktorú obec poskytuje oprávnenej osobe uvedenej v čl. 2, na pokrytie výdavkov spojených so zabezpečením nevyhnutných potrieb dieťaťa.

Čl. 2
Oprávnená osoba

1. 	Oprávnená osoba – na uplatnenie nároku na príspevok, ak spĺňa podmienky podľa tohto nariadenia je:
a) matka, ktorá porodila dieťa,
b) otec dieťaťa, keď matka dieťaťa zomrela alebo dieťa bolo zverené do výchovy otca na základe právoplatného rozhodnutia súdu; ak príplatok predtým nebol vyplatený.
 	c) iná oprávnená osoba, ktorá prevzala dieťa mladšie ako jeden rok do starostlivosti
nahrádzajúcej starostlivosť rodičov na základe právoplatného rozhodnutia príslušného orgánu, ak príspevok nebol vyplatený.

Čl. 3
Nárok na príspevok

1. 	Podmienky nároku na príspevok sú:
a) narodenie dieťaťa v príslušnom kalendárnom roku,
b) trvalý pobyt oprávnenej osoby alebo jej manžela (druha) v čl.  2 najmenej 12 mesiacov pred narodením dieťaťa v obci.
Táto podmienka sa nevzťahuje na oprávnenú osobu, keď sa preukáže nadobudnutím
vlastníctva k bytu alebo domu alebo právom užívania (dedičstvo), najneskôr 1 deň pred narodením dieťaťa,
c) trvalá starostlivosť o dieťa; keď obec nemá oprávnené podozrenie zo zanedbania
starostlivosti o dieťa oprávnenou osobou.
2. 	Príspevok sa poskytuje raz ročne oprávnenej osobe na základe písomnej žiadosti.
3. 	Nárok na príspevok nevzniká oprávnenej osobe vtedy, ak:
a) dieťa po narodení zomrelo alebo sa narodilo mŕtve,
b) matka dala privolenie na osvojenie dieťaťa pred vyplatením príspevku.

Čl. 4
Výška príspevku

1. 	Výška príspevku pri narodení dieťaťa je 70 EUR.
2. 	Uvedená výška sa rovnako vzťahuje aj na každé ďalšie narodené dieťa v príslušnom kalendárnom roku.

Čl. 5
Žiadosť o príspevok

1. 	Oprávnená osoba môže obec požiadať o poskytnutie príspevku formou písomnej žiadosti, najneskoršie do konca kalendárneho roku, v ktorom sa dieťa narodilo v zmysle prílohy č.1.
2. 	V prípade sporných náležitostí žiadateľa – čl. 3, je potrebné k žiadosti o príspevok predložiť:
a) rodný list dieťaťa,
b) potvrdenie o trvalom pobyte dieťaťa,
c) rozhodnutie príslušného oprávneného orgánu o zverení dieťaťa do náhradnej rodinnej starostlivosti),
d) potvrdenie o vlastníctve bytu alebo domu,
e) prípadne ďalšie náležitosti – ako ich určí obec.

Čl. 6
Výplata príspevku

1. 	Obec rozhodne o spôsobe a termíne výplaty príspevku – najneskoršie do 31. januára nasledujúceho kalendárneho roku pre deti narodené do 31. decembra predchádzajúceho kalendárneho roku.
2.	Finančné prostriedky  určené na výplatu príspevku pri narodení dieťaťa, sú účelovo rozpočtované v položke sociálne zabezpečenie v rámci rozpočtu obce.

Čl. 7
Záverečné ustanovenia

1. 	Toto VZN o poskytnutí jednorazového príspevku pri narodení dieťaťa bolo schválené uznesením  č. 3/2011 Obecného zastupiteľstva obce Oravská Polhora zo dňa 10. júna 2011.
2. 	Toto VZN nadobúda účinnosť od 01.01.2012.   

                                                  Ing. Peter Horváth
                                                        starosta obce 

Vyvesené dňa: 11. 06.2011
Zvesené dňa:    27.06.2011

Príloha č.1

Žiadosť o poskytnutie príspevku pri narodení dieťaťa
v zmysle VZN  Obce Oravská Polhora č. 3/2011

								Obec Oravská Polhora
								029 47 Oravská Polhora

Žiadateľka

Meno a priezvisko

Dátum narodenia

Bydlisko

týmto žiadam o poskytnutie príspevku pri narodení dieťaťa vo výške 70,00 € v zmysle VZN Obce Oravská Polhora č. 3/2011.

Dieťa

Meno a priezvisko

Dátum narodenia

Bydlisko

Matka dieťaťa

Otec dieťaťa

V Oravskej Polhore dňa

								.................................................
								  		podpis